Dringende hofaansoek oor ivermektien gebring(Foto: SAPD) ’n Dringende hofaansoek is teen die Suid-Afrikaanse Reguleringsowerheid vir Gesondheidsprodukte (Sahpra) en dr. Zweli Mkhize, minister van gesondheid, gebring om te verseker dat dokters ivermektien vir die behandeling van Covid-19 kan voorskryf. Die burgerregteorganisasie AfriForum, ’n Pretoriase dokter en sy twee pasiënte het die aansoek gebring en voer aan Sahpra het tot dusver nagelaat om aansoeke van mediese dokters goed te keur om ivermektien te laat goedkeur vir die behandeling van Covid-19-pasiënte. Die aansoeke is gebring ingevolge artikel 21 van die Wet op die Beheer van Medisyne en Verwante Middels. Dr. George Coetzee van Silver Lakes in Pretoria voer in hofstukke namens twee pasiënte, wat met Covid-19 gediagnoseer is, aan dat hy die reg het om wettiglik medisyne saam te stel en toe te dien ten gunste van sy pasiënte, wat volgens hom dien as ’n effektiewe profilakse en behandeling van Covid-19. “Verder is ek geregtig om spoedige besluite van Sahpra te ontvang ten opsigte van aansoeke ingevolge artikel 21 van die Wet op Medisyne, ten gunste van die tweede en derde aansoekers, ingevolge waarvan toestemming gevra word vir die verkoop en toediening van ’n spesifieke medisyne, naamlik ivermektien, wat tans nie geregistreer is vir gebruik deur die mens ingevolge die Medisynewet nie.” Volgens Coetzee het sy pasiënte dringend die toediening van ivermektien vir die behandeling van Covid-19 nodig en word hul regte nadelig beïnvloed deur Sahpra se versuim om ’n besluit te neem wat die artikel 21-aansoeke betref. ’n Derde pasiënt is dood voor die aansoek ingedien kon word. In die hofaansoek word onder meer versoek dat Sahpra se versuim om die artikel 21-aansoeke goed te keur tersyde gestel word en dat die hof die artikel 21-aansoeke goedkeur; ’n verklarende bevel dat ivermektien medisyne is wat veilig is vir mense om te gebruik mits dit behoorlik en beheers toegedien word onder die toesig van ’n mediese praktisyn; en ’n verklarende bevel dat gekwalifiseerde mediese dokters en aptekers volgens artikel 14(4) van die Wet op die Beheer van Medisyne en Verwante Middels geregtig is daarop om medisyne saam te stel volgens die voorskrif van ’n mediese dokter, wat ivermektien insluit. Barend Uys. “Ons verkeer in buitengewone omstandighede. Mense sterf daagliks en gesondheidspraktisyns swoeg. Elke dag kos lewens. Onder sulke toestande moet die potensiële risiko’s en voordele van ’n besluit met dringendheid opgeweeg word en daar moet met beslistheid opgetree word,” sê Barend Uys, AfriForum se hoof van navorsing. “Ivermektien is op die Wêreldgesondheidsorganisasie (WGO) se lys van noodsaaklike medisyne en dit is bewys dat dit veilig is – ook vir kinders. Studies wat in onder meer die VSA, Argentinië, Indië, Egipte en Spanje gedoen is, toon almal dat ivermektien potensiaal toon om Covid-19 te behandel en sterftes te verminder. Die balans tussen risiko en voordeel is duidelik; daarom doen ons nou dié stappe om die beskikbaarheid daarvan te verseker.” Sahpra het vroeër die maand weereens benadruk dat studies wat oor die gebruik van ivermektien vir die behandeling van Covid-19 gedoen is, in hierdie stadium steeds beperk is. Die middel word gebruik vir die behandeling en beheer van parasiete in diere, asook vir die behandeling van tropiese siektes wat nie algemeen in Suid-Afrika voorkom nie. Dit word soms ook voorgeskryf vir die behandeling van skurfte of kopluise. Volgens Sahpra is dit nie in Suid-Afrika geregistreer vir gebruik deur mense nie, hoewel die raad soms toelaat dat dit as ongeregistreerde produk vir die behandeling van individuele pasiënte gebruik mag word. Dr. Theo de Jager. (Foto: Saai) Dr. Theo de Jager, direksievoorsitter van Saai, sê boere is tans die grootste verbruikers van veemedisyne wat ivermektien bevat. “Al meer mense gebruik egter dié produkte, wat veroorsaak dat daar uitdagings vir boere ontstaan in terme van beskikbaarheid en bekostigbaarheid. “Saai het ’n direkte belang by die welstand van familieboere, hul gesinne en hul werkers. Ons ondersteun daarom dié poging om die beskikbaarheid van ivermektien wat geskik is vir menslike gebruik dringend te verseker.”